Virallinen lehti nro C 142 , 21/05/1999 s. 0024



KIRJALLINEN KYSYMYS E-2597/98 esittäjä(t): Konstantinos Hatzidakis (PPE) komissiolle (1. syyskuuta 1998) Aihe: Kansallisen maarekisterin laatimisen edistyminen Kreikassa Euroopan komission ja Kreikan valtion yhteisrahoittama hanke Kreikan kansallisen maarekisterin laatimiseksi näyttää käyneen ongelmalliseksi. Komissio on nimittäin jokin aika sitten lähettänyt Kreikan hallitukselle kirjeen, jossa se pyytää sitä esittämään huomautuksensa syytöksistä, jotka koskevat hankkeen toteuttamiseen osallistumisesta kiinnostuneiden ulkomaalaisten konsulttien syrjivää kohtelua, sillä asianomaisessa heitä koskevassa ilmoituksessa vaaditaan muodollista kokemukseen perustuvaa pätevyyttä, jota ei vaadita kreikkalaisilta konsulteilta. Voisiko komissio kertoa minulle tähän maarekisterihankkeeseen liittyen: 1. Mikä on hankkeelle varattujen määrärahojen tähänastinen käyttöönottoaste ja mitä niillä tähän mennessä on saatu aikaan sekä kuinka paljon hankkeen talousarvion määrärahoja on päätetty leikata? 2. Onko se yleensä ottaen tyytyväinen hankkeen hallinnointiin, josta vastaa Maarekisteri Oy, sekä hallintoasioiden neuvonantajan palkkaamiseen, kun otetaan huomioon toimivaltuuksia koskeva hämmennys, joka edelleen on nähtävissä? 3. Tietääkö se, että maarekisterin toimintaa säätelevän lain, joka mahdollistaa myös vähitellen kiinnitysrekisteritoimistojen tilalle tulevien maarekisteritoimistojen perustamisen, tuominen Kreikan parlamentin käsiteltäväksi on viivästynyt jo kahdella vuodella? 4. Uskooko se, että avoimuutta koskevat vaatimukset täytetään hanketta toteutettaessa, kun otetaan huomioon, että viimeaikainen kilpailu, joka koski 24 miljardin drakman arvoisia maarekisteritutkimuksia, herätti ihmetystä siinä määrin, että asiasta vastaava ministeri puuttui Maarekisteri Oy:n toimintaan, jotta se noudattaisi välttämättömiä avoimuuden, laillisuuden ja tasavertaisuuden periaatteita? Komission jäsenen Monika Wulf-Mathiesinkomission puolesta antama vastaus (10. marraskuuta 1998) 1. Tällä hetkellä 341 kuntaa (OTA), joiden kokonaispinta-ala on 8000 km2, on merkitty maarekisteriin. Työn kustannukset ovat 37,283 miljardia Kreikan drakmaa (noin 111 miljoonaa ecua). Maarekisterihankkeeseen tarkoitetun ympäristötoimenpideohjelman talousarvio oli aluksi 179,5 miljoonaa ecua, ja sitä pienennettiin 145 miljoonaan ecuun vuoden 1997 lopussa. Yhteisön maksusitoumukset maarekisteriin ovat tällä hetkellä 64,4 miljoonaa ecua ja maksut Kreikalle 36,7 miljoonaa ecua. Paikalla toteutuneet menot ovat tällä hetkellä 14 miljardia drakmaa (noin 42 miljoonaa ecua) (61 % määrästä, joka vastaa ensimmäisen jaon kattamien 66 kunnan merkitsemistä maarekisteriin, 20 % määrästä, joka vastaa toisen jaon kattamien 54 kunnan merkitsemistä maarekisteriin ja 19 % määrästä, joka vastaa kolmannen jaon kattamien 221 kunnan merkitsemistä maarekisteriin). 2. Komissio on yleisesti ottaen tyytyväinen hankkeen johtoon, kun otetaan huomioon, että yhtiön sisäänajovaihe on vielä kesken ja että sen on vielä saatettava loppuun henkilöstönsä palkkaaminen. 3. Komissio tietää, että maarekisterin toimintaa säätelevä laki on vastikään tuotu Kreikan parlamentin käsiteltäväksi. Se muodostaa toisen ja viimeisen osan maarekisterin toteuttamiseen ja toimintaan tarvittavista oikeudellisista puitteista. 4. Komissiolle ei ole valitettu tarjouskilpailumenettelystä, joka liittyy parlamentin jäsenen mainitsemien sopimusten tekemiseen, eikä komissiolla ole tietoja mahdollisesta sääntöjenvastaisuudesta kyseisen menettelyn yhteydessä. Komissiolle on sitävastoin kylläkin tehty aikaisempia maarekisteritutkimuksia koskeneesta tarjouskilpailumenettelystä valitus, jossa tuodaan esiin muiden muassa kysymys ulkomaisten tarjoajien kohtelusta verrattuna paikallisiin tarjoajiin. Ottaen huomioon vastaukset, jotka Kreikan viranomaiset ovat antaneet parlamentin edustajan mainitsemaan kirjeeseen, niiden tekemät sitoumukset ja se, että kantaja on vetäytynyt kanteesta, komissio tutkii parhaillaan mahdollisuutta päättää asian käsittely.